ഒറ്റപ്പാലം നഗരത്തില് മാലിന്യസംസ്കരണം കുറ്റമറ്റതാക്കാന് തീരുമാനം ഒറ്റപ്പാലം : നഗരപരിധിക്കുള്ളില് മാലിന്യസംസ്കരണം കുറ്റമറ്റതാക്കാന് തീരുമാനം. അജൈവ മാലിന്യങ്ങള് പൊതുസ്ഥലങ്ങളില് നിക്ഷേപിക്കുന്നത് കര്ശനമായി തടയാന് നടപടി തുടങ്ങി. മാലിന്യങ്ങള് ഹരിതകര്മസേന മുഖാന്തരം സംസ്കരിക്കാന് ഏല്പ്പിക്കണമെന്നാണ് വീട്ടുകാര്ക്കുള്ള നഗരസഭയുടെ കര്ശന നിര്ദേശം. പൊതുസ്ഥലങ്ങളില് മാലിന്യം തള്ളിയതായി കാണുന്നെന്ന ഹരിത കര്മസേനയുടെ പരാമര്ശത്തെ തുടര്ന്നാണ് നടപടികള് കര്ശനമാക്കുന്നത്. പ്ലാസ്റ്റിക്, കുപ്പി, കടലാസ് തുടങ്ങിയ ഖരമാലിന്യങ്ങളാണ് ഹരിതകര്മസേനയ്ക്ക് കൈമാറേണ്ടത്. അതിന് പ്രതിമാസം 60 രൂപ നല്കണം. ജൈവമാലിന്യങ്ങള് ഉറവിടത്തില് തന്നെ സംസ്കരിക്കാനും ഇതിനായി ബയോബിന്, പൈപ്പ് കന്പോസ്റ്റ്, റിംഗ് കന്പോസ്റ്റ്, ബയോഗ്യാസ് പ്ലാന്റ് തുടങ്ങിയ മാര്ഗങ്ങള് സ്വീകരിക്കണമെന്നും നഗരസഭ പുറത്തിറക്കിയ അറിയിപ്പില് പറയുന്നു. മാലിന്യം കത്തിക്കുകയോ പൊതുസ്ഥലങ്ങളില് ഇടുകയോ ചെയ്യുന്നവര്ക്കെതിരേ 2000 രൂപ മുതല് ഒരുലക്ഷം രൂപവരെ പിഴയീടാക്കുമെന്നും അധികൃതര് അറിയിച്ചു. നഗരസഭയിലെ മാലിന്യസംസ്കരണം ശാസ്ത്രീയമല്ലെന്ന് കാണിച്ച് പനമണ്ണ സ്വദേശിയാണ് ഹരിത ട്രിബ്യൂണലില് പരാതി നല്കിയത്. തുടര്ന്ന്, മലിനീകരണ നിയന്ത്രണ ബോര്ഡ് മാലിന്യസംസ്കരണ പ്ലാന്റും നഗരപ്രദേശങ്ങളും സന്ദര്ശിച്ചിരുന്നു. മാലിന്യസംസ്കരണം ശാസ്ത്രീയമാക്കാന് 70 ലക്ഷം രൂപയുടെ പദ്ധതി നഗരസഭ തയ്യാറാക്കിയിട്ടുണ്ട്. ഇതിന് പുറമെയാണ് മാലിന്യശേഖരണവും കൃത്യമാക്കാനുള്ള നടപടികള് നഗരസഭ ആരംഭിച്ചിട്ടുള്ളത്.